En 69-årig er stadig i livsfare - en anden er dræbt - begge ofre blev overfaldet med kniv

Er du på campingpladsen, kender du til sagen? skriv til os på 1224@eb.dk/sms til 1224 (alm. takst)

Politiet har her til eftermiddag fortalt nyt om de dramatiske begivenheder på Stjerne Camping ved Vejers nord for Esbjerg, hvor en mand er dræbt og en anden er livsfarligt såret.

Vicepolitiinspektør Bent Thuesen oplyser nu til Ekstra Bladet, at de to ofre blev overfaldet med knivstik i campingpladsens baderum.

- De har nok ikke haft store chancer for at forsvare sig, men vi ved det ikke med sikkerhed, for vi har ikke kunnet afhøre de implicerede, lød den umiddelbare vurdering først på eftermiddagen.

Efterforskningen er stadig i gang blandt andet i forhold til at klarlægge forløbet.

En mand, der nu er anholdt, angreb ifølge politiets foreløbige informationer de to i baderummet med kniv.

Da politi og redningsmandskab kom frem, blev den ene fundet død af flere voldsomme knivstik.

Den anden lå hårdt såret af knivstik i maven et sted ude på campingpladsen.

Politiet oplyser, at de blev alarmeret klokken cirka 8.30 i morges. Den døde mand lå da i baderummet.

Mand anholdt

De fik udpeget en mand, som blev anholdt. Der er tale om en 53-årig mand, som politiet betegner som psykisk syg, og som de godt kender i forvejen. Men han har endnu ikke kunnet afhøres, og det er endnu uklart, om han er i en tilstand, hvor han selv vil kunne blive fremstillet i grundlovsforhør.

Den livsfarligt sårede 69-årige mand er fra Røde Kro-området. Han er med helikopter fløjet til sygehuset.

Politiet er endnu ikke sikre på identiteten af den døde mand. For som Bent Thuesen siger:

- I et baderum på en campingplads har folk ikke nødvendigvis megen id med sig.

Camping afspærret

Siden i morges har hele campingpladsen været afspærret, så ingen kunne komme ind, og ingen kunne komme ud. Talstærkt politi har været på stedet, ligesom kriminalteknikere blev tilkaldt.

En af politiets droner blev sendt i luften.

Trist situation

Åse, der er medejer af campingpladsen, var ligesom alle på pladsen, indenfor politiets afspærringen og sagde i formiddag ganske kort til Ekstra Bladet telefonisk, at hun og andre er blevet bedt om at holde sig væk fra det sted på pladsen, hvor begivenhederne er sket. Nogle gæster kom til hovedbygningen, fordi de havde hørt eller set noget, og de havde slået alarm til politiet, som hurtigt var fremme.

- Det er en rigtig trist situation, sagde hun blot.

Hørte råb

Vidner fortæller til Ekstra Bladet, at de kort før ambulancerne kom, hørte nogle råb, de opfattede som på tysk. De hæftede sig ved det, uden at tænke nærmere over det.

Men kort efter kom så først en akutbil og dernæst ambulancer farende ind på pladsen. Og de tænker nu, om de to begivenheder hænger sammen.

Formand for campingrådet, Karsten Egelund siger til Ekstra Bladet, at det er er særsyn, at der udspiller sig blodige hændelser på danske campingpladser.

- Campinglivet er jo rettet mod familier, der nyder ferie og fritid sammen under fredelige omstændigheder. Jeg tror, det er første gang, at vi har hørt om en sådan sag på en campingplads, siger han.

Politi har afspærret flere steder. Foto: Christer Holte.

Foto: Christer Holte

Opdateres .....